
Text rozhodnutia
Súd: Krajský súd Bratislava Spisová značka: 3Co/678/2014 Identifikačné číslo súdneho spisu: 1111231961 Dátum vydania rozhodnutia: 26. 05. 2016 Meno a priezvisko sudcu, VSÚ: JUDr. Roman Bolebruch ECLI: ECLI:SK:KSBA:2016:1111231961.1 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedu senátu JUDr. Romana Bolebrucha a sudcov JUDr. Ing. Maria Dubaňa a JUDr. Alexandry Hanusovej v právnej veci navrhovateľa: B. L. L., X. X, R., proti odporcovi: Slovenská republika, za ktorú koná Ministerstvo spravodlivosti Slovenskej republiky, Župné námestie 13, Bratislava, o náhradu nemajetkovej ujmy spôsobenej orgánom verejnej moci, na odvolanie navrhovateľa proti rozsudku Okresného súdu Bratislava I č.k. 8C/147/2011-65, zo dňa 29.5.2014, takto r o z h o d o l : Odvolací súd napadnutý rozsudok súdu prvého stupňa p o t v r d z u j e . Odporcovi náhradu trov odvolacieho konania n e p r i z n á v a . o d ô v o d n e n i e : Napadnutým rozsudkom súd prvého stupňa zamietol návrh a odporcovi náhradu trov konania nepriznal. V odôvodnení uviedol, že navrhovateľ sa návrhom podaným 28.9.2011 domáhal zaplatenia nemajetkovej ujmy 1.000 eur titulom náhrady škody podľa § 9 ods. 1 zák. č. 514/2003 Z.z.; na pojednávaní konanom 29.5.2014 pripustil zmenu návrhu v časti petitu tak, že odporca je povinný zaplatiť navrhovateľovi nemajetkovú ujmu 3.000 eur. Navrhovateľ v návrhu uviedol, že na Okresnom súde Bardejov viedol súdny spor o rodinný byt. Konanie bolo vedené pod sp. zn. 3C/11/2003 a na prvom stupni skončilo v jeho neprospech. Proti rozhodnutiu súdu prvého stupňa podal odvolanie, predmetná vec bola vedená na Krajskom súde v Prešove pod sp. zn. 13Co/5/2010. Na odvolacom pojednávaní 11.3.2010 sa nemohol zúčastniť a preto včas písomne požiadal o zaslanie odpisu zápisnice z tohto pojednávania; odvolací súd mu však odpis zápisnice neposlal. Zastával názor, že Krajský súd v Prešove si tak nesplnil svoju povinnosť, čím došlo k nesprávnemu úradnému postupu zo strany tohto súdu jeho nekonaním. Listom z 25.5.2010 požiadal odporcu o predbežné prerokovanie jeho nároku na náhradu škody, ktorá mu vznikla postupom Krajského súdu v Prešove. Odporca mu listom z 24.3.2011 oznámil, že jeho žiadosť vyhodnotil ako právne neopodstatnenú; s týmto stanoviskom nesúhlasil, pretože postup Krajského súdu v Prešove považoval za nesprávny úradný postup, na základe ktorého mu bola spôsobená škoda vo forme nemajetkovej ujmy 3.000 eur. Súd prvého stupňa po vykonanom dokazovaní a po zvážení argumentácie oboch účastníkov konania mal za to, že dôvodná je argumentácia odporcu a nie navrhovateľa. Konštatoval, že v danej veci navrhovateľ nepreukázal svoje tvrdenie uvedené v návrhu a v následných podaniach, že skutočne požiadal Krajský súd v Prešove o doručenie zápisnice z pojednávania, ktoré sa malo uskutočniť 11.3.2010. Táto skutočnosť nebola preukázaná ani z listinných dôkazov (príslušných prvostupňových a odvolacích rozhodnutí), ktoré si zabezpečil zo spisu Okresného súdu Bardejov sp. zn. 3C/11/2003, keďže celý spis tento súd nemohol súdu prvého stupňa zapožičať z dôvodu jeho predloženia na Najvyšší súd SR a následne na Krajský súd v Prešove. Uviedol, že ak by aj navrhovateľ preukázal písomné požiadanie o doručenie kópie zápisnice z tohto pojednávania pred začatím pojednávania, alebo by túto skutočnosť zistil sám (ak by mal k dispozícii predmetný spis), tak podľa jeho názoru prípadné nesplnenie si povinnosti podľa § 55 ods. 1 vyhl. č. 543/2005 Z.z. súdom a to vydať (doručiť) bezodkladne kópiu zápisnice z tohto pojednávania navrhovateľovi, nepredstavuje nesprávny úradný postup súdu v danej veci, a to z dôvodu, že by nešlo o tak závažné a intenzívne pochybenie súdu, ktoré by bolo možné kvalifikovať ako nesprávny úradný postup podľa § 9 zák. č. 514/2003 Z.z. Súd prvého stupňa považoval za dôvodnú námietku odporcu, že navrhovateľ vopred písomne nepožiadal o prerokovanie uplatneného nároku. Vychádzal zo zistenia, že listom z 25.5.2010 síce navrhovateľ vopred požiadal o prerokovanie nároku, ktorý je skutkovo rovnaký s predmetným nárokom, avšak žiadal v ňom o náhradu nemajetkovej ujmy 1.000 eur a nie 3.000 eur, ktorých sa domáhal v tomto konaní. Keďže sa v tomto konaní domáhal náhrady nemajetkovej ujmy vo vyššej sume ako požiadal odporcu o predbežné prerokovanie, mal za to, že nebolo možné jeho žiadosť z 25.5.2010 považovať za žiadosť o predbežné prerokovanie nároku, ktorého sa navrhovateľ domáhal v tomto konaní. Vzhľadom na to, že pre úspešné uplatnenie náhrady škody je potrebné súčasné splnenie všetkých zákonných podmienok - existencia nesprávneho úradného postupu, vznik škody a príčinná súvislosť medzi vzniknutou škodou a namietaným nesprávnym úradným postupom, a v tejto súvislosti nebola splnená už prvá podstatná a základná podmienka - existencia nesprávneho úradného postupu, dôvodil, že nebol splnený prvotný právny základ. V tejto súvislosti uviedol, že bez ohľadu na uvedené konštatovanie o nedôvodnosti právneho titulu sa zaoberal ustálením a vyhodnotením i ďalších zákonných podmienok. Po ich ustálení mal za to, že navrhovateľ neuniesol bremeno tvrdenia a dokazovania ani v ďalších zákonných podmienkach pre úspešné uplatnenie náhrady škody. Zastával názor, že navrhovateľ okrem nepreukázania právneho základu v tejto veci neuniesol bremeno tvrdenia a dokazovania ohľadom výšky škody a vzniku škody v príčinnej súvislosti s nesprávnym úradným postupom. Na uvedenom základe súd prvého stupňa na základe vykonaného dokazovania a následného právneho zhodnotenia veci dospel k záveru, že neexistuje právny titul (právny základ) pre priznanie náhrady škody podľa zák. č. 514/2003 Z.z. a preto návrh ako právne nedôvodný podľa § 3 ods. 1 písm. a), písm. d), § 4 ods. 1, § 9 ods. 1, ods. 2, § 15 ods. 1, § 16 ods. 1, § 17 ods. 1, ods. 2, ods. 3 a ods. 5 zák. č. 514/2003 Z.z.; § 40 ods. 1 O.s.p. a § 55 ods. 1, ods. 2 a ods. 3 vyhl. č. 543/2005 Z.z. v celom rozsahu zamietol. O trovách konania rozhodol v zmysle § 142 O.s.p. a úspešnému odporcovi náhradu trov konania nepriznal, pretože si ich neuplatnil. Proti rozsudku podal odvolanie navrhovateľ a žiadal napadnutý rozsudok pre jeho nezákonnosť a nesprávnosť zrušiť. Uviedol, že pokiaľ súd prvého stupňa nemal k dispozícii od Krajského súdu v Prešove jeho podanie z 8.3.2010, resp. si ho nevyžiadal, mal ho požiadať o doručenie jeho kópie. Odvolaciemu súdu priložil ako dôkaz podanie z 8.3.2010 spolu s poštovým podacím lístkom o jeho doručení. Zastával názor, že Krajský súd v Prešove si nesplnil svoju povinnosť, ktorá mu vyplýva z § 55 ods. 1 vyhl. č. 543/2005 Z.z. K výške uplatneného nároku uviedol, že podaným návrhom sa dožadoval náhrady nemajetkovej ujmy podľa § 9 zák. č. 514/2003 Z.z., pričom výšku náhrady iba navrhol a ponechal na zvážení súdu či výške jeho nároku vyhovie alebo ho zníži. Vzhľadom na uvedené to nepovažoval za taký závažný nedostatok, za aký ho považoval súd prvého stupňa. Zastával názor, že § 9 zák. č. 514/2003 Z.z. za nesprávny úradný postup považuje aj nečinnosť štátneho orgánu vôbec, teda aj súdu, spočívajúci aj v nevydaní odpisu súdnej zápisnice z odvolacieho pojednávania. Nesúhlasil s tým, že na uplatnenie nemajetkovej náhrady sa vzťahujú podmienky, ktoré súd prvého stupňa vo svojom rozsudku zmieňuje a o ktoré sa opiera a bol názoru, že výška nemajetkovej ujmy je závislá iba od logickej a reálnej úvahy súdu. Záverom uviedol, že v podstate ide o morálnu ujmu, ktorá má svoje opodstatnenie v tom, že na zaslanie zápisnice s istotou čakal, akoby na svoj právny nárok a nakoniec sa sklamal, čo pôsobí aj na duševnú stránku človeka. Odvolací súd, viazaný rozsahom a dôvodmi odvolania (§ 212 ods. 1 O.s.p.), preskúmal napadnutý rozsudok, prejednal odvolanie navrhovateľa bez nariadenia odvolacieho pojednávania podľa § 214 ods. 2 O.s.p. a dospel k záveru, že odvolanie nie je dôvodné. Rozsudok verejne vyhlásil dňa 26.5.2016 (§ 211 ods. 2, § 156 ods. 3 O.s.p.). V nadväznosti na odvolacie námietky navrhovateľa odvolací súd uvádza, že navrhovateľ bol spolu pri predvolaní na pojednávania konané pred súdom prvého stupňa riadne poučený podľa § 120 ods. 4 O.s.p. o povinnosti predložiť alebo označiť dôkazy skôr, ako sa vo veci vyhlási rozhodnutie, pretože na dôkazy označené neskôr sa neprihliada; súd prvého stupňa vec prejednal a rozhodol na pojednávaní konanom dňa 29.5.2014 v súlade s § 101 ods. 2 O.s.p. v neprítomnosti navrhovateľa, ktorý sa napriek riadnemu a včasnému predvolaniu na pojednávanie nedostavil a ani nepožiadal z dôležitého dôvodu o jeho odročenie. Je zrejmé, že navrhovateľ do vyhlásenia uznesenia na pojednávaní dňa 29.5.2014, ktorým súd prvého stupňa vyhlásil dokazovanie za skončené, nepredložil žiadne dôkazy, ktoré by preukazovali, že skutočne požiadal Krajský súd v Prešove o doručenie zápisnice z pojednávania konaného dňa 11.3.2010. Súd prvého stupňa preto správne konštatoval, že navrhovateľ v danej veci (ohľadom predmetnej žiadosti) nepreukázal svoje tvrdenia. Navrhovateľ v prílohe odvolania zaslal (spolu s poštovým podacím hárkom) v kópii svoje podanie z 8.3.2010, z obsahu ktorého vyplýva, že je jeho ospravedlnením z osobnej neúčasti na pojednávaní konanom pod sp. zn. 13Co/5/2010 pred Krajským súdom v Prešove, v rámci ktorého v bode 2/ požiadal o vydanie odpisu súdnej zápisnice z pojednávania; navrhovateľ v podanom odvolaní neuviedol žiadne skutočnosti, na základe ktorých by boli uvedené dôkazy odvolacím dôvodom v zmysle § 205a ods. 1 O.s.p. (keď bol súdom prvého stupňa riadne poučený v zmysle § 120 ods. 4 O.s.p. a netvrdil, že by tento dôkaz bez svojej viny nemohol predložiť do rozhodnutia súdu prvého stupňa). Avšak nakoľko navrhovateľ v návrhu na začatie konania na preukázanie svojich tvrdení označil ako dôkaz „dokumentáciu súdneho spisu Krajského súdu v Prešove, sp. zn. 13Co/5/2010“ a súdu prvého stupňa sa kompletný spisový materiál v predmetnej veci (predovšetkým súdny spis Okresného súdu Bardejov, sp. zn. 3C/11/2003) nepodarilo zadovážiť jeho zapožičaním, odvolací súd aj napriek tomu, že navrhovateľ uvedený dôkaz nepredložil najneskôr do vyhlásenia uznesenia, ktorým sa končilo dokazovanie na súde prvého stupňa, na takto predložený dôkaz prihliadol a vychádzal z toho, že navrhovateľ predmetným podaním z 8.3.2010 písomne požiadal Krajský súd v Prešove o zaslanie kópie zápisnice o súdnom pojednávaní. Podľa § 9 ods. 1 veta prvá a druhá pred bodkočiarkou zák. č. 514/2003 Z.z. štát zodpovedá za škodu spôsobenú nesprávnym úradným postupom. Za nesprávny úradný postup sa považuje aj porušenie povinnosti orgánu verejnej moci urobiť úkon alebo vydať rozhodnutie v zákonom ustanovenej lehote, nečinnosť orgánu verejnej moci pri výkone verejnej moci, zbytočné prieťahy v konaní alebo iný nezákonný zásah do práv, právom chránených záujmov fyzických osôb a právnických osôb. Podľa § 9 ods. 2 zák. č. 514/2003 Z.z. právo na náhradu škody spôsobenej nesprávnym úradným postupom má ten, komu bola takým postupom spôsobená škoda. Podľa § 17 ods. 2 zák. č. 514/2003 Z.z. v prípade, ak iba samotné konštatovanie porušenia práva nie je dostatočným zadosťučinením vzhľadom na ujmu spôsobenú nezákonným rozhodnutím alebo nesprávnym úradným postupom, uhrádza sa aj nemajetková ujma v peniazoch, ak nie je možné uspokojiť ju inak. Základnými predpokladmi vzniku zodpovednosti štátu za nesprávny úradný postup v zmysle § 9 ods. 1 zák. č. 514/2003 Z.z. je nesprávny úradný postup, existencia škody a príčinná súvislosť medzi nesprávnym úradným postupom a škodou. Predpokladom pre vznik nároku na náhradu nemajetkovej ujmy v peniazoch v zmysle § 17 ods. 2 zák. č. 514/2003 Z.z. je nedostatočné zadosťučinenie spočívajúce v samotnom konštatovaní porušenia práva vzhľadom na ujmu spôsobenú nesprávnym úradným postupom, a to v prípade, že ujmu nie je možné uspokojiť inak. Navrhovateľ sa domáhal náhrady škody titulom nesprávneho úradného postupu Krajského súdu v Prešove, ktorý aj napriek písomnej žiadosti o doručenie kópie zápisnice o pojednávaní, jeho žiadosť ignoroval a zápisnicu mu nezaslal. Je nesporné, že v zmysle § 55 ods. 1 vyhl. č. 543/2005 Z.z. ak účastník konania požiada pred začatím súdneho pojednávania o kópiu zápisnice o súdnom pojednávaní, konajúci súd je povinný vydať ju bezodkladne po jej spracovaní technickými prostriedkami bezodplatne; prípadné nesplnenie uvedenej povinnosti Krajským súdom v Prešove by bolo možné subsumovať pod nečinnosť orgánu verejnej moci pri výkone verejnej moci a nesprávny úradný postup, za ktorý zodpovedá štát podľa § 9 ods. 1 zák. č. 514/2003 Z.z. a ktorý by zakladal nárok navrhovateľa na náhradu nemajetkovej ujmy, avšak len v prípade preukázania danosti ďalších predpokladov zodpovednosti štátu za škodu, t.j. vznik nemajetkovej ujmy a príčinnej súvislosti medzi nesprávnym úradným postupom a nemajetkovou ujmou (kauzálny nexus). Navrhovateľ okrem konštatovania o nesprávnom úradnom postupe (ako základu pre vznik nároku na náhradu nemajetkovej ujmy) a konštatovania vlastnej nespokojnosti (že na zaslanie zápisnice s istotou čakal a nakoniec sa sklamal) neuviedol žiadne dôvody pre vznik nároku na náhradu nemajetkovej ujmy v peniazoch v požadovanej výške a neoznačil žiadne dôkazy na preukázanie vzniku takéhoto nároku. Dôkazným bremenom sa rozumie procesná zodpovednosť účastníka konania za to, že za konania neboli preukázané jeho tvrdenia a že z toho dôvodu muselo byť rozhodnuté o veci samej v jeho neprospech. Zmyslom dôkazného bremena je umožniť súdu rozhodnúť o veci samej i v takých prípadoch, keď určitá skutočnosť významná podľa hmotného práva pre rozhodnutie o veci, nebola alebo nemohla byť preukázaná a keď teda výsledky hodnotenia dôkazov neumožňujú súdu prijať záver ani o pravdivosti tvrdenia tejto skutočnosti, ani o tom, že by táto skutočnosť bola nepravdivá. Dôkazné bremeno ohľadom určitých skutočností leží na tom účastníkovi konania, ktorý z existencie týchto skutočností vyvodzuje pre seba priaznivé právne dôsledky; ide o toho účastníka, ktorý existenciu týchto skutočností tiež tvrdí. Navrhovateľ si nesplnil povinnosť tvrdenia na skutočnosti zodpovedajúce skutkovým znakom právnej normy, na základe ktorej by bolo potrebné posudzovať uplatnený nárok; v konaní neoznačil ani jeden dôkaz na preukázanie predpokladov pre vznik nároku na náhradu nemajetkovej ujmy v peniazoch (na vznik a výšku nemajetkovej ujmy, príčinnú súvislosť medzi nesprávnym úradným postupom a nemajetkovou ujmou a na nedostatočné zadosťučinenie spočívajúce v samotnom konštatovaní porušenia práva vzhľadom na ujmu spôsobenú nesprávnym úradným postupom v prípade, že ujmu nie je možné uspokojiť inak). V nadväznosti na uvedené preto odvolací súd dospel k záveru, že samotná nečinnosť Krajského súdu v Prešove, v dôsledku ktorej (napriek predchádzajúcej žiadosti) nedošlo k doručeniu kópie zápisnice o pojednávaní navrhovateľovi, neodôvodňuje sama osebe, bez ďalšieho, vznik nároku na náhradu nemajetkovej ujmy. Pri nesplnení si povinnosti tvrdenia a dôkaznej povinnosti navrhovateľom, ktorý nemôže vznik a výšku nemajetkovej ujmy odvodzovať od jej paušálneho vyčíslenia, nebolo možné návrhu vyhovieť. V prejednávanej veci teda súd prvého stupňa svoje rozhodnutie založil na správne a dostatočne zistenom skutkovom stave veci, ktorý po právnej stránke správne posúdil a svoje úvahy, ktorými sa pri rozhodovaní riadil, aj náležite a presvedčivo odôvodnil. Odvolací súd sa plne stotožňuje so záverom súdu prvého stupňa, podľa ktorého navrhovateľ v konaní nepreukázal splnenie všetkých predpokladov pre vznik zodpovednosti štátu za škodu spôsobenú nesprávnym úradným postupom Krajského súdu v Prešove, osobitne pre vznik nároku na náhradu nemajetkovej ujmy v peniazoch v zmysle § 9 ods. 1, ods. 2 a § 17 ods. 2 zák. č. 514/2003 Z.z. Na uvedenom základe odvolací súd napadnutý rozsudok v zmysle § 219 ods. 1 O.s.p. ako vecne správny potvrdil. O náhrade trov odvolacieho konania odvolací súd rozhodol podľa § 224 ods. 1 O.s.p. v spojení s § 142 ods. 1 O.s.p. V odvolacom konaní úspešný odporca by mal právo na náhradu trov odvolacieho konania. Nakoľko si však náhradu trov odvolacieho konania neuplatnil, odvolací súd mu ich náhradu nepriznal. Toto rozhodnutie prijal senát Krajského súdu v Bratislave pomerom hlasov 3:0. Poučenie: Proti tomuto rozsudku odvolanie nie je prípustné.

